b'\n_START_ARTICLE_\nHarjunp\xc3\xa4\xc3\xa4n palo 1920\n_START_PARAGRAPH_\nHarjunp\xc3\xa4\xc3\xa4n palo oli 18. toukokuuta 1920 tapahtunut tulipalo, joka tuhosi Ulvilassa sijaitsevan 800 asukkaan Harjunp\xc3\xa4\xc3\xa4n kyl\xc3\xa4n l\xc3\xa4hes kokonaan. Tulipalossa tuhoutui yli 100 rakennusta, ja lis\xc3\xa4ksi se vaati kaksi kuolonuhria._NEWLINE_Harjunp\xc3\xa4\xc3\xa4n kyl\xc3\xa4 sijaitsee noin seitsem\xc3\xa4n kilometri\xc3\xa4 Ulvilan keskustan pohjoispuolella Paluksen ja Porin Ruosniemen kaupunginosan v\xc3\xa4lisen maantien varrella. Vuonna 1920 sen rakennukset olivat levitt\xc3\xa4ytyneet maantien molemmin puolin noin kilometrin matkalle. Tulipalo syttyi kyl\xc3\xa4n it\xc3\xa4laidalla sijainneessa torpassa kolmen j\xc3\xa4lkeen iltap\xc3\xa4iv\xc3\xa4ll\xc3\xa4, kun er\xc3\xa4\xc3\xa4n m\xc3\xa4kitupalaisen nelivuotiaan pojan tulitikkuleikit sytyttiv\xc3\xa4t tuleen lautarakenteisessa rehuvajassa olleet hein\xc3\xa4t. Liekit levisiv\xc3\xa4t nopeasti torpan ulkorakennuksiin ja edelleen tiiviisti rakennetun kyl\xc3\xa4n muihin taloihin. Voimakas kyl\xc3\xa4n suuntaan puhaltanut it\xc3\xa4tuuli levitti liekkej\xc3\xa4 talojen kuivia p\xc3\xa4rekattoja pitkin niin nopeasti, ett\xc3\xa4 noin 15 minuuttia my\xc3\xb6hemmin jo kymmeni\xc3\xa4 rakennuksia oli tulessa. Puolen tunnin kuluttua l\xc3\xa4hes koko kilometrin pituudelle levitt\xc3\xa4ytynyt Harjunp\xc3\xa4\xc3\xa4n kyl\xc3\xa4 oli liekeiss\xc3\xa4. _NEWLINE_Tulen levi\xc3\xa4mist\xc3\xa4 auttoi, ettei paikalla ollut sammuttajia, koska suurin osa kyl\xc3\xa4n ty\xc3\xb6kykyisist\xc3\xa4 asukkaista oli peltot\xc3\xb6iss\xc3\xa4. Sammutusv\xc3\xa4lineit\xc3\xa4 oli my\xc3\xb6s v\xc3\xa4h\xc3\xa4n ja ne olivat huonossa kunnossa. Vett\xc3\xa4 olisi ollut saatavissa muutaman sadan metrin p\xc3\xa4\xc3\xa4ss\xc3\xa4 virtaavasta Harjunp\xc3\xa4\xc3\xa4njoesta, mutta astiat olivat j\xc3\xa4\xc3\xa4neet liekkeihin. Sekasortoon joutuneet asukkaat eiv\xc3\xa4t my\xc3\xb6sk\xc3\xa4\xc3\xa4n kyenneet organisoituun sammutusty\xc3\xb6h\xc3\xb6n._NEWLINE_L\xc3\xa4hes kaikki kyl\xc3\xa4n 800 asukasta menettiv\xc3\xa4t kotinsa. Palossa tuhoutui kymmenen suurta maalaistaloa sek\xc3\xa4 kymmeni\xc3\xa4 torppia, niin ett\xc3\xa4 palaneiden rakennusten yhteism\xc3\xa4\xc3\xa4r\xc3\xa4 oli yli 100. Liekeilt\xc3\xa4 s\xc3\xa4\xc3\xa4styi viisi maataloa sek\xc3\xa4 toistakymment\xc3\xa4 torppaa. My\xc3\xb6s Harjunp\xc3\xa4\xc3\xa4n kansakoulu paloi, mutta ty\xc3\xb6v\xc3\xa4entalo sen sijaan s\xc3\xa4ilyi ehj\xc3\xa4n\xc3\xa4. Tulipalo vaati my\xc3\xb6s kahden i\xc3\xa4kk\xc3\xa4\xc3\xa4n naisen hengen. Lis\xc3\xa4ksi liekkien uhriksi j\xc3\xa4i suuri m\xc3\xa4\xc3\xa4r\xc3\xa4 kotiel\xc3\xa4imi\xc3\xa4.'